**Электрон дарсликлар ва видео материалларнинг ўқув жараёнига таъсири, уларнинг сифати ва самарадорлиги**

А.А. Охунов, М.И. Базарбаев

Бугунги кунда фанларни ўқитиш жараёнида ахборот – коммуникация технологияларининг турли воситаларидан фойдаланилмоқда. Жумладан, электрон дарсликлар, виртуал кутубхоналар, виртуал маърузалар курси ва бошқалар асосий ва қўшимча адабиётлар билан ишлаш асосий ахборот ресурслари бўлиб қолмоқда. Булар ичида электрон дарсликлар алоҳида ўрин тутади.

Тошкент тиббиёт академияси ахборот ресурс маркази фондида бугунги кунда жами 16217 нафар электрон адабиётлар мавжуд бўлиб, улардан 15 458 нафари илмий адабиётларнинг электрон нусхаси, 593 нафари электрон дарслик, 151 нафари электрон ўқув қўлланмалар ва 15 дона бошқа электрон адабиётлар мавжуд. Шунингдек, академия профессор-ўқитувчилари, магистратура талабалари томонидан яратилган электрон адабиётларни доимий равишда ZiyoNET таълим порталига жойлаштириб бориш бўйича ҳам ишлар давом эттирилмоқда. Охирги уч йилда порталга жойлаштириш учун Тошкент тиббиёт академияси томонидан топширилган адабиётлар рўйҳати қуйидаги жадвалда келтирилган:

**ТТА томонидан ZiyoNET порталга жойлаштирилган илмий маҳсулотлар сони**

|  |  |  |  |
| --- | --- | --- | --- |
|  | **2014й.** | **2015й.** | **2016й.** |
| Дарслик | 15 | 8 | 12 |
| Монография | 2 | 2 | 1 |
| Ўқув-услубий қўлланма, ўқув тавсиянома | 40 | 65 | 99 |
| Маъруза матнлари | 32 | 30 | 31 |
| Тақдимотлар (презентациялар) | 42 | 40 | 49 |
| Магистерлик диссертациялари | 76 | 68 | 88 |

Илм - фан жадал тараққий этаётган замонавий ахборот-коммуникация тизимлари воситалари кенг жорий этилган жамиятда турли фан соҳаларида билимларни тез янгиланиб бориши, таълим олувчилар олдига уларни жадал эгаллаш билан бир қаторда, мунтазам ва мустақил равишда билим излаш вазифасини қўймоқда. Ўқув адабиётларининг янги авлодини яратиш, уларни тайёрлаш борасидаги илмий-услубий, ташкилий, яъни шу жумладан, лотин алифбосига ўтиш ва молиявий масалаларни ҳал қилиш, узлуксиз таълим тизимида (Кадрлар тайёрлаш миллий дастури) мақсадларига эришишни таъминлашга қаратилган чораларни ишлаб чиқишни талаб қилади. Концепциянинг мақсади узлуксиз таълим тизимининг барча таълим турлари учун ўқув адабиётларининг янги авлодини яратиш тамойиллари ва уларни тайёрлаш механизмларини белгилашдан иборатдир.

Ушбу концепциянинг асосий вазифаларига ўқув адабиётларининг янги авлодини яратиш учун илмий-ғоявий, услубий-дидактик, психологик-педагогик, санитария-гигиеник талабларни ишлаб чиқиш, ўқув адабиётларидан тўғри ва рационал фойдаланиш мақсадида уларнинг мавжуд шакллари ва турларига аниқ таърифлар бериш ҳамда мамлакатимиз миқёсида замонавий ўқув адабиётларини тайёрлаш бўйича дастурларни амалга ошириш учун стратегик масалалар кўламини аниқлаш киритилган.

Юқорида айтилган вазифаларни амалга ошириш мақсадида Тошкент тиббиёт академиясида ахборот технологияларини тадбиқ этишни янада ривожлантириш ва ўқув жараёнини электрон ахборот-таълим ресурслари билан таъминлаш, Тошкент тиббиёт академияси 2016-2017 ўқув йили учун иш режаларнинг бажарилиши, хусусан электрон дарсликлар ва видео материалларни ўқув жараёнига таъсири, уларнинг сифати ва самарадорлигини ошириш юзасидан Тошкент тиббиёт академиясининг 2016 йил 28 декабрда 132-сонли фармойиши қабул қилиниб, шу бўйича ишлар олиб борилди.

Барча кафедраларда ҳар бир фан бўйича яратилган ресурсларни (1-диск ўқув-услубий мажмуалар, 2-дискда амалий кўникмалар, 3- дискда кафедра тарихи ва кафедра ролиги, 4- дискда видеоматериаллар (ҳар бир мавзу бўйича алоҳида), 5- дискда адабиётлар (асосий ва қўшимча), 6- дискда эса презентациялар (2- папкада амалий машғулотлар ва маърузалар)) ўрнатилган тартибда ахборот технологиялари марказига электрон кўринишда, ўқув бўлимига эса қаттиқ футлярда дискларда топшириш юклатилган эди. Бажарилган ишлар натижаларини таҳлил этиш бўйича академияда ишчи гуруҳ тузилиб, 2016 йил 28 декабрдан 2017 йил 8 январга қадар иш олиб бориш режалаштирилган.

Электрон дарслик одатда янги материални мустақил равишда ўзлаштиришда фойдаланиш учун тавсия этилади. Талабалар маълум бўлим ёки мавзуларни мустақил равишда ўрганиш топшириғини оладилар. Электрон дарсликда улар асосий маълумотлар, мавзу юзасидан асосий тушунча ва иборалар, хулосалар, муаммолар, топшириқлар билан танишиб, бу топшириқларни бажаришга ҳаракат қиладилар.

 Электрон дарслик семинар машғулотларга тайёргарлик кўришда ҳам фойдаланилади. Бунда маъруза дарсларида олинган билимларни мустаҳкамлаш учун талаба ўзи тушунмаган масалаларга оид материални қайта кўриб чиқади. Семинар машғулотларига тайёргарлик кўришда масалаларни ёритиб бўлгандан кейин электрон дарсликдаги тегишли мавзуда келтирилган маълумотлар билан таққослаши мумкин.

 Бундан ташқари электрон дарсликдан ўтилган мавзуларни умумлаштириш ва оралиқ баҳолашларга тайёргарлик кўришда фойдаланиш ҳам тавсия этилади. Оралиқ баҳолаш олдидан бир нечта мавзуларни кўриб чиқиш, мазмунини хотирада янгилаш талаб қилинади. Шунинг учун бунда электрон дарслик энг қулай ахборот ресурси ҳисобланади, чунки унда барча мавзулардан керакли асосий фактлар, таянч тушунча ва ибораларга изоҳ берилган бўлади. Компьютер-хонанинг ёки ахборот-ресурс марказидаги ҳар бир компьютерга электрон дарсликлар киритилган бўлса, ҳар бир талаба индивидуал равишда ишлаши мумкин бўлади.

 Хулоса қилиб шуни айтиш керакки, ўқитишнинг педагогик дастурий воситаларидан фойдаланиш натижасида ўқитиш жараёнининг индивидуаллашуви содир бўлади. Ҳар бир талаба ўқув материалини режа асосида, ўз индивидуал қобилиятларига таяниб ўзлаштириш имкониятига эга бўлади. Бу яхши ўзлаштираоладиган талабаларнинг суст ўзлаштираоладиган талабаларга нисбатан анча илгарилаб боришига олиб келиши мумкин. Бу эса ўқитувчи ишини мураккаблаштиради. Шунинг учун яхши ўзлаштираоладиган талабалар учун мукаммалроқ топшириқлар ишлаб чиқиш зарур ҳисобланади. Электрон дарсликлар педагог ходимлар ва ўқувчи-талабалар учун кенг миқёсда имкониятлар яратади. Электрон дарсликлар асосида ўқув жараёнини ташкил қилиш ўқув материалларини фаннинг сўнгги ютуқлари асосида тезкор тарзда янгилаб бориш ва шунга ўхшаш бир қатор афзалликлар туғдиради.

**Таклифлар:**

1. Барча фанлардаги ўқув ресурсларни электрон тизимли базасини яратиш;
2. Вақтинчалик, ҳар бир кафедра имкониятидан келиб чиққан ҳолда, ўзида ўқитилаётган фанлар бўйича электрон ўқув ресурсларни Google компаниясининг Google disс хизматидан фойдаланган ҳолда веб-сайтга жойлаштириш;
3. Ҳозирда жамланган электрон ўқув ресурсларнинг сифатини ошириш, ва уларнинг академия Moodle тизимини бойитишга хизмат қилиш имкониятини ҳисобга олиш лозим;
4. Академия ахборот ресурс маркази (кутубхонаси)нинг интернет тизимида ишлайдиган электрон кутубхона (e-library) базасини яратиш;
5. Жамланган ресурсларни академиянинг электрон кутубхонасига жойлаштириш;
6. Электрон адабиётлардан онлайн тарзда фойдаланиш имконини берувчи хизматни йўлга қўйиш.